

VLADA REPUBLIKE HRVATSKE

Zagreb, 8. ožujka 2019. godine.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti na odluke Skupštine Istarske županije o izmjeni i dopuni Odluke o osnivanju Lučke uprave Poreč |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 74. stavkom 1. Zakona o pomorskom dobru i morskim lukama (Narodne novine, br. 158/03, 100/04, 141/06, 38/09, 123/11 – Odluka Ustavnog suda Republike Hrvatske i 56/16), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_ donijela

**O D L U K U**

**o davanju suglasnosti na odluke Skupštine Istarske županije o izmjeni i dopuni Odluke o osnivanju Lučke uprave Poreč**

**I.**

Daje se suglasnost na:

1. Odluku o dopuni Odluke o osnivanju Lučke uprave Poreč, klase: 342-01/18-01/14, urbroja: 2163/1-01/4-18-03, koju je donijela Skupština Istarske županije na sjednici održanoj 7. svibnja 2018. godine, a koja se odnosi na utvrđivanje obuhvata lučkog područja luke Santa Marina
2. Odluku o izmjeni Odluke o osnivanju Lučke uprave Poreč, klase: 342-01/18-01/14, urbroja: 2163/1-01/4-18-07, koju je donijela Skupština Istarske županije na sjednici održanoj 9. srpnja 2018. godine, a koja se odnosi na smanjivanje obuhvata lučkog područja luke Poreč.

**II.**

Ova Odluka stupa na snagu danom donošenja, a objavit će se u Narodnim novinama.

Klasa:

Ur.broj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Sukladno članku 74. stavku 1. Zakona o pomorskom dobru i morskim lukama („Narodne novine“, br. 158/03, 100/04, 141/06, 38/09, 123/11 i 56/16), županijska skupština utvrđuje lučko područje za sve luke otvorene za javni promet županijskog i lokalnog značaja na svom području, u skladu s prostornim planovima i uz suglasnost Vlade Republike Hrvatske.

Člankom 20. stakom 4. *Pravilnika o kriterijima za određivanje namjene pojedinog dijela luke otvorene za javni promet županijskog i lokalnog značaja, načinu plaćanja veza, uvjetima korištenja, te određivanja maksimalne visine naknade i raspodjele prihoda* („Narodne novine“ br. 94/07, 79/08, 114/12 i 47/13), propisano je da su sve lučke uprave koje upravljaju lukama otvorenim za javni promet od županijskog i lokalnog značaja, u cilju utvrđenja obuhvata lučkog područja, dužne izraditi prikaz cjelokupnog obuhvata lučkog područja na digitalnom ortofoto planu (DOF) s uklopljenom kopijom katastarskog stanja, a sve na način da se obuhvate i sva područja koja se u stvarnosti koriste kao lučka područja, a izvan su lučkog sustava.

Odlukom o osnivanju Lučke uprave Poreč („Službene novine Istarske županije“ br. 7/97, 2/09, 27/14 i 2/17) utvrđeno je lučko područje luka otvorenih za javni promet pod nadležnošću Lučke uprave Poreč.

Istarska županija kao osnivač Lučke uprave Poreč zatražila je suglasnost Vlade Republike Hrvatske na dvije Odluke:

1. **Odluku o dopuni Odluke** o osnivanju Lučke uprave Poreč, koju je donijela Skupština Istarske županije na sjednici održanoj 7. svibnja 2018. godine, a koja se odnosi na utvrđivanje lučkog područja **luke Santa Marina**.

Luka Santa Marina nije bila razvrstana u Naredbi o razvrstaju luka, stoga je kao prethodno pitanje ministar mora prometa i infrastrukture donio Naredbu o dopuni Naredbe razvrstaju luka otvorenih za javni promet na području Istarske županije („Narodne novine“ broj 56/18). Luka Santa Marina planirana je Urbanističkim planom uređenja luke Santa Marina („Službeni glasnik“ Općine Tar-Vabriga-Torre-Abrega, br. 3/15 i 15/17) kojim su izmijenjene dosadašnje granice obuhvata ribarske luke Santa Marina na način da se dio luke mijenja u luku otvorenu za javni promet lokalnog značaja u čijem bi se dijelu, izgradnjom lukobrana, sanacijom obale, te produbljenjem akvatorija, omogućio siguran privez plovila. Predviđeno je 66 vezova za ribarska plovila te 41 vez za potrebe komunalnog i nautičkog veza. Za zahvat u sklopu izgradnje luke Santa Marina izdana je dana 9. kolovoza 2016. godine Lokacijska dozvola (Klasa: UP/I-350-05/16-01/000093, Urbroj: 2163/1-18-08/1-16-0011).

1. **Odluku o izmjeni Odluke** o osnivanju Lučke uprave Poreč, koju je donijela Skupština Istarske županije na sjednici održanoj 9. srpnja 2018. godine, a koja se odnosi na smanjivanje lučkog područja **luke Poreč**.

Odlukom se smanjuje lučko područje luke otvorene za javni promet Poreč u manjem dijelu gdje je došlo do preklapanja s obuhvatom postojeće luke posebne namjene – marine „Poreč“. Također je izvršeno usklađivanje prikaza lomnih točaka lučkog područja prema važećoj HTRS96/TM projekciji.

Slijedom navedenog ovo Ministarstvo izradilo je Prijedlog odluke o davanju suglasnosti na odluke Skupštine Istarske županije o izmjeni i dopuni Odluke o osnivanju Lučke uprave Poreč.